《和何许二前辈壁韵四首 其三》
明代·郭棐

锦缆牙樯何处舟，采将杜若过芳洲。引雏江燕还怜暑，近槛芙蓉忽报秋。

习静最宜松下鹤，忘机爱侣水边鸥。醉看明月归来晚，一棹歌声古渡头。

作者简介：明广东南海人，字笃周。幼从湛若水学，与闻心性之旨。嘉靖四十一年进士，授礼部主事。穆宗即位，次日传封七夫人御札将出。棐谏诤，事乃罢。后终官光禄寺正卿。有《粤大记》、《岭海名胜记》、《四川通志》等。